﻿တဲတၧၭ Titus 1

1 ယွၩအဎီးအၡၩ ဒဲယ့ၫၡူၬဎရံၬအၡၩ ဆၧအၪ့မၧၫ့ဖိၪယၧၩ, စပီလူၫယီၩ, ဘဲၫယွၩအၡၩရွံန့ဖိၪလဖၪ အဆၧနဲၩ အဂး, ဘဲၫဆၧၥ့ၪယၫ ဆၧမွဲဆၧတီၩ ဘဲၫဆၧယူၭဆၧယၪ့ယွၩ အၥိၭ အဂး, 2 လၧဆၧယိလါ ဆၧမၧၫ့ လၩ့ဆိၩလၩ့ကၠၪ အဂး, လၧယွၩ လၧအချဲၩ့ ဆၧအဘျံၭအဘျၪ လၥ့ၪဘၪ လဂၩ စံၭဝဲၩဝ့ၫ, လၧအဆၧၫ့အထီ လချုၭ အီၪထၪ့ဒံၭဘၪနီၪ, 3 အ့ၪမွဲ ထီးအမုအလၩဒၪဝ့ၫ အ့ၪဘၪယူၭ တၭ, နဲၪဖျီၪ အလူအထၫ လၧဆၧလီၩလၩ့လၬလၩ့ လၧအဖ့ၪလၫ့ယၧၩ ဘဲၫယွၩ, ဆၧထိးထဲၩ့တၩ့ထဲၩ့ပၧၩ, အဆၧမၪလူၬ အၥိၭနီၪ, 4 ယစံၭ စတဲတၧၭ, ဖိၪထံး ဘဲၫဆၧနဲၩ အၥိၭနီၪ; ဆၧအခိးအတၩ, ဒဲဆၧယၫ့ၥုၪ့ယၫ့ၥၭ, ဒဲဆၧဘၪလိၬအိၭလိၬ လၧပဖါယွၩ, ဒဲလၧဆၧထိးထဲၩ့တၩ့ထဲၩ့ပၧၩ ကဆါ ယ့ၫၡူၬဎရံၬ အအီၪနီၪ, မွဲအဘၪနၧၩဆံၭ. 5 ယအီၪက့ၪထီနၧၩ လၧကြံတံၫ အဖၧၩ့, အဂဲးဘဲၫယီၩ ဘဲၫၥိၭ နမိမၩဂ့ၩထၪ့ထဲၩ့ ဆၧလၧအလလၧၫ့လဎွ့ၩဘၪ, ဒဲအီၪက့ၪလၩ့ ၦၥုၪ့က့ၭၥၭၡါ လၧလဒိၩ့ဘၪလဒိၩ့ လဒိၩ့ဘၪလဒိၩ့ အဖၧၩ့, ဘဲၫယမၪလူၬဝဲၩနၧၩ အၥိၭနီၪလီၫ. 6 ၦလၧဆၧအီၪက့ၪ ဆၧမၪ လၧအလီၩ့ အ့ၪလအီၪဘၪတၭ, အီၪလၧအမၫလဂၩနီၪ, အီၪလၧအဖိၪအလံၩ လၧအနဲၩဆၧ ဒဲဆၧအီၪက့ၪ ဆၧမၪ လၧအလီၩ့ လၧအမၩဖိၬ အၥၭလဲးၥၭဘျၪ အခဲၫ့ လအီၪဘၪနီၪ, လမွဲဘၪ ၦအနါကဲၪ့နီၪ, [အီၪက့ၪ အဝ့ၫဒၪဆံၭ.] 7 အဂဲးဘဲၫယီၩ ဘဲၫၦယိ ယွၩအဆၧဖိၪဆၧလံၩ အၥိၭနီၪ, ဆရၫယိဆၧလဂၩ ဘၪအီၪ လၧဆၧအီၪက့ၪ ဆၧမၪ လၧအလီၩ့ အလးလအီၪဘၪလီၫ. လမွဲဘၪ ၦလၧအမၩ ထီးဒၪအၥၭ, ၦလၧအၥၭထၪ့ လချဲၫ့ဘၪ, ၦလၧအလအီၪဘၪ လၧစဘံၭထံၫ အနဲၩ့ထံၭ, ၦလဒိၪလထးဘၪဆၧ, ဒဲၦမၩဆၧ လၧအလၩအဖၩ့ လအီၪဘၪ ဘဲၫအမိန့ အၪထၪ့ဆၧ အၥိၭနီၪ, မွဲအ့ၬ. 8 အ့ၪမွဲ ၦလၧအထိးဆၧၫ့ ၦမွံၩၥံၪ, ၦလၧအအဲၪ ၦအဂ့ၩ, ၦလၧအအီၪက့ၪအၥၭ တၡါၡါ, ၦလၧအတီၩအလီၩ့, ၦလၧအဆံၫ့အဎံၪ, ၦလၧအထုၭအၥၭလီၫ. 9 ဘၪဖီၪ့ထၬ ဆၧတီၩအလူ ဘဲၫဆၧၥီၪ့ထဲၩ့ဝ့ၫ အၥိၭနီၪ, ဘဲၫၥိၭ အမိၥီၪ့အၪ့ယၫဆၧ လၧဆၧၥီၪ့ဆၧၥၫ့ အဂ့ၩအဘၪ ဒဲဘဲၫၥိၭ အပဂၨၪထၪ့, ဒဲပဒၩ့ထၬ ၦဂဲးလိၬတ့ၭလိၬလဖၪ မိၥ့ၪလီၫ. 10 အဂဲးဘဲၫယီၩ ၦလၧအနါကဲၪ့ ချဲၩ့ဆၧပျီၩပျီၩ, ဒဲၦအၪ့လီၫဆၧၥံၪ အီၪဝ့ၫ အၪဂၩ, လၧၦဒိၭဆၧကူၭတရံၭ အကျၩ အၪဒံၭလီၫ. 11 အဝ့ၫၥံၪနီၪ ဆၧဘၪမၩဘံၭထၬအနိၭ လီၫ. ဘဲၫၥိၭ အမိန့အၪထၪ့ အဆၧ လၧအလၩအဖၩ့ လအီၪဘၪနီၪ, အဝ့ၫၥံၪ ၥီၪ့ထဲၩ့ၥၫ့ထဲၩ့ဆၧ လၧအလကြၨၭဘၪ, ဒဲမၩချုၭလၩ့ ၦဂံၪ့ၥံၪ ထၧၫ့ဖျိၪ့ယၫလီၫ. 12 ၦလၧအကျၩဒၪဝ့ၫ အမီၪလဂၩ စံၭဝ့ၫ, ၦကြံတံၫဖိၪ မွဲၦချဲၩ့ဘျံၭချဲၩ့ဘျၪဆၧ လထံၪဎးဘီၩ့ဎး နီၪ, ဆၧဖိၪဆၧဎါအအၧၩ့, ၦအၪ့လၨၪဆၧ ထီးအဂူၭဖိၫ့ကၭလီၫ. 13 ဆၧထိးအၥၭယီၩ မွဲအတီၩလီၫ. မၩအၥၭဘဲၫနီၪတၭ, အၪ့ၥီၪ့ဆီၪ့ အဝ့ၫၥံၪ ဘဲၫၥိၭ အၥၭ မိအီၪဂုးခၧၫ့ လၧဆၧနဲၩ အဖၧၩ့ဆံၭ. 14 ဘဲၫၥိၭ အထီးခိၭနၪ ၦယုဒၫဖိၪၥံၪ အပိၩ့လဖၪနီၪ လဂ့ၩ, ဒဲၦၡၩ အဆၧၥီၪ့ဆၧၥၫ့ လၧအအၪ့မၧၫ့ ၦခွံၬၡိၭခွံၬ ဆၧမွဲဆၧတီၩလဖၪနီၪ, ခိၭနၪလၧၩ့ လဂ့ၩ. 15 ကယဲ ဆၧထီးအလူၬနီၪ မွဲအဆံၫ့ လၧၦအဆံၫ့လဖၪ အဂး, အ့ၪမွဲ ၦလၧအလဆံၫ့ဘၪ, ဒဲၦလၧအလနဲၩဘၪ ဆၧလဖၪနီၪ, ဆၧဆံၫ့ လၧအဂး နးမံၩ့အ့ၬ. မွဲ အၥၭကိၪ့ၥ့ၪ ဒဲအကၪ့ၡၧၫ့ ဒၪလ့ၬနီၪ လဆံၫ့ဘၪလီၫ. 16 အဝ့ၫၥံၪ စံၭလၩ့အၥၭ လၧအၥ့ၪယၫ ယွၩနီၪ, အ့ၪမွဲ မီၪ့ဘံၭဝ့ၫ လၧအမၩဆၧဖံၭဆၧ အဖၧၩ့, မွဲၦလၧအၥၭလိၪ, ဒဲလခိၭနၪဘၪဆၧ ဒဲကယဲ ဆၧမၩဂ့ၩ လမံၩ့လါလါနီၪ မွဲအခွံၬၡိၭခွံၬဝ့ၫဒၪလီၫ.

တဲတၧၭ Titus 2

1 အ့ၪမွဲ နဝ့ၫဒၪယီၩ, လီၩလၩ့လၬလၩ့ ဆၧအဂ့ၩ, ဒဲဆၧၥီၪ့ဆၧၥၫ့ၥံၫ့ဆ့ၬ, 2 ဘဲၫၥိၭ ၦၥၭၡါအခွၫလဖၪ မိမွဲ ၦခိၭအၥၭ, ၦအီၪက့ၪအၥၭ တၡါၡါ, ၦဆီၫ့မီၪ့ဆၧ ထံၫထံၫဆၭဆၭ, ၦလၧအၥၭအီၪဆီၪ့ လၧဆၧနဲၩ အဖၧၩ့, လၧဆၧအဲၪဆၧကွံၩ အဖၧၩ့, လၧဆၧအွံၪၥၭဆၧၩ့ အဖၧၩ့နီၪဆ့လီၫ. 3 ၦၥၭၡါအမုၪလဖၪနီၪဆ့, ဘဲၫၥိၭ အဝ့ၫၥံၪ မိမၩဆၧဖံၭဆၧ လၧအဂ့ၩ ဘၪဆဲၫ့ လၧဆၧဆံၫ့ဎံၪတၭ, လမွဲဘၪ ၦအီၪက့ၪဆၧမၪ လတီၩဘၪ လၧဂူၫဂၩ အလီၩ့, လမွဲဘၪ ၦအီၩလၨၪ စဘံၭထံၫတၭ, မွဲၦၥီၪ့ဆၧ လၧအဂ့ၩ, 4 ဘဲၫၥိၭ အမိၥီၪ့ထဲၩ့ ၦမုၪ လၧအၥၭဘၪ့လဖၪ လၧအမိအဲၪ အဝၩၥံၪ, ဒဲအဲၪ အဖိၪအလံၩၥံၪ, 5 ၦဆီၫ့မီၪ့ဆၧ ထံၫထံၫဆၭဆၭ, ၦဆံၫ့ဎံၪ, ၦယိအဂံၪ့ဒၪဝ့ၫ, ၦအဂ့ၩ, ၦခိၭနၪ အဝၩၥံၪအလူ ဘဲၫၥိၭ ယွၩအလူအထၫ မိဖီၩ့မိဖျ့ၭဝ့ၫ လၧဆၧဒုၪဒွ့ၪနီၪဆံၭ. 6 ဘဲၫနီၪအၥိၭ ပဂၨၪထၪ့ ၦဖိၪၥၪခွၫလဖၪ, ဘဲၫၥိၭ အမိအီၪက့ၪအၥၭကိၪ့ၥ့ၪ တၡါၡါဆံၭ. 7 ဒုၭနဲၪ နနၫ့ဆါဒၪနဝ့ၫ လၧဆၧမၩဂ့ၩ အဒီၩ့အထ့ၬ လၧဆၧလမံၩ့လါလါ အဖၧၩ့နီၪ; လၧဆၧၥီၪ့ဆၧၥၫ့ အဖၧၩ့[ဒုၭနဲၪ] ဆၧလအုၪဘၪတၭ, ဆၧအီၪက့ၪအၥၭ တၡါၡါ, 8 ဆၧချဲၩ့ အဂ့ၩအဘၪ လၧၦအီၪက့ၪဆၧမၪ လၥ့ၪဘၪ, ဘဲၫၥိၭ ၦလၧအမၩထံၬထၬဆၧလဖၪ အမ့ၬမိမဲဝ့ၫ, လၧအစံၭအၧၩ့ နၥံၪအလး လအီၪဘၪ အဂဲးလီၫ. 9 ပဂၨၪထၪ့ ဆၧအဎီးအၡၩလဖၪ ဘဲၫၥိၭ အမိခိၭနၪ အကဆါဒၪဝ့ၫ အလူအထၫတၭ, မၩဝ့ၫ ထီးဒၪအၥၭ လၧဆၧထီးအလူၬ အဖၧၩ့တၭ, လချဲၩ့ဆၧၫ့ဘၪဆၧ, 10 ဒဲလအၪ့ဂူၪဘၪဆၧ, ဒဲဒုၭနဲၪ အလူတီၩ ဂ့ၩဘၪစဲၪ လၧဆၧထီးအလူၬ အဖၧၩ့, ဘဲၫၥိၭ ဆၧထိးထဲၩ့တၩ့ထဲၩ့ ပၧၩ, ယွၩအဆၧၥီၪ့ဆၧၥၫ့ မိဘၪ ဆၧကယၧၩ့အၥၭ လၧအဝ့ၫၥံၪ အဆၧမၩ ထီးအလူၬ အဖၧၩ့ဆံၭ. 11 အဂဲးဘဲၫယီၩ ယွၩအခိးအတၩ ဖျီၪထၪ့ယူၭ လၧဆၧထိးထဲၩ့တၩ့ထဲၩ့ လၧၦထီးအလူၬ အဂးယူၭ, 12 ၥီၪ့ထဲၩ့ၥၫ့ထဲၩ့ပၧၩ, လၧပဘၪမီၪ့ဘံၭ ဆၧလယူၭလယၪ့ဘၪ ယွၩ, ဒဲဆၧၥၭကွံၩ ဆၧဘၪဆဲၫ့ လၧဂၪ့ခိၪ တၭ, ပဘၪအီၪလၧအယီၩ လကၠၪအဆိၩယီၩ ဘဲၫၦလၧအအီၪက့ၪအၥၭ တၡါၡါ, ဒဲၦၥုၪ့တီၩၦၥၭလီၩ့, ဒဲၦယူၭယၪ့ယွၩ, 13 လၧပယိဆီၫ့မီၪ့ ဆၧယိလါမုၬ အဂဲး ဆၧဒိၪယွၩ ဒဲၦထိးထဲၩ့တၩ့ထဲၩ့ပၧၩ ယ့ၫၡူၬဎရံၬ အဆၧအီၪဖျီၪ လၧဆၧလၩဆၧဖၩ့နီၪလီၫ. 14 အဝ့ၫဒၪ လဂၩနီၪ ဖ့ၪလၫ့ခွံၬယူၭအၥၭ လၧပကၠီၩ့ ဘဲၫၥိၭ အမိဎွ့ၩန့ထဲၩ့ပၧၩ လၧဆၧအၧၩ့ ထီးအလူၬ အဖၧၩ့, ဒဲမိမၩဆံၫ့ထၪ့ ၦလဆၨၩ လၩ့မဲၩဒၪဆၧ လၧအဂးဒၪဝ့ၫ ၦလၧအအီၪ လၧဆၧကျ့ၭစၨၭဆီၪ့ လၧဆၧမၩဂ့ၩ အဖၧၩ့လီၫ. 15 ဆၧနီၪလဖၪ လီၩဘၪ ဒဲပဂၨၪထၪ့ဆၧ, အၪ့ၥီၪ့ဆၧ လၧကယဲ ဆၧအစီၩ့အမၩ့ ထီးအလူၬ အဖၧၩ့ဆံၭ. မွဲ ၦထီးမၩကြၩ့ထမးနၧၩ နးဂၩ လဂ့ၩ.

တဲတၧၭ Titus 3

1 ဒုၭနၪ့ထၪ့ အဝ့ၫၥံၪ လၧအဘၪအီၪက့ၪအၥၭ လၧၦအခိၪ, ဒဲၦအီၪလၧအစီၩ့အမၩ့ အဖၫ့လၬ ဒဲအဘၪခိၭနၪ ၦစ့ၩရၫ့ဆၧလဖၪ, ဒဲအဘၪအီၪတဲၩ့ဝဲၩအၥၭ လၧကယဲ ဆၧမၩဂ့ၩ လမံၩ့လါလါ အဂး, 2 လဒုၪဒွ့ၪဘၪ ၦနးဂၩ. လအဲၪ့လိၬဆိၭချဲၩ့ဘၪ, မွဲအအွံၪၥၭဆၧၩ့ဆၧ, ဒဲအဘၪဒုၭနဲၪ ကယဲ ဆၧၥၭဆၧၩ့ လၧၦထီးအလူၬ အမ့ၬယၫ ဆံၭ. 3 အဂဲးဘဲၫယီၩ လၧအခၪ့ထံၭ လၧမီခိၬနီၪ, ပဝ့ၫဒၪယီၩ ဒၪလ့ၬ, ပလၩ့ဂၬ ဂီၩ့ဖိၪ, ၦလခိၭနၪဘၪဆၧ, ၦအၪ့လီၫလၩ့ဒၪအၥၭ, ၦမၩဆၧၥၭကွံၩအၧၩ့ အၪမံၩ့အဆၧ, ဒဲဆၧမုၬလၩလဖၪ အဆၧ, ၦၥုၪ့ထၪ့ၥၭဂဲၫ့ဆၧ, ဒဲၥုၪ့ခ့ၬၥၭခ့ၬဆၧ, ၦလၧအကြၨၭဘၪ ဆၧမ့ၬလဲၩဝ့ၫ, ဒဲၦမ့ၬလဲၩလိၬအၥၭဆ့လီၫ. 4 မွဲလါနၫ့ဘိၩ ထီးဆၧထိးထဲၩ့တၩ့ထဲၩ့ပၧၩ, ယွၩအခိးအတၩ ဒဲအဆၧအဲၪၦၡၩ အီၪဖျီၪထၪ့နီၪတၭ, 5 လမွဲဘၪ ဆၧမၩအတီၩအလီၩ့ လၧၦမၩဒၪပဝ့ၫယီၩ အကၠီၩ့နီၪ, အ့ၪမွဲ ဘဲၫအဆၧယၫ့ၥုၪ့ယၫ့ၥၭ အၥိၭနီၪ, မွဲအထိးထဲၩ့တၩ့ထဲၩ့ပၧၩ လၧဆၧၥူၫဝၭဆံၫ့ ဘၪဆဲၫ့ လၧပအီၪဖျဲၪဒီၭ လဖၧၫ့, ဒဲၥၭမုဆံၫ့ဎံၪ မၩအီၪထၪ့ ပနၫ့ဆါ အၥၫ့, 6 လၧအလူၫလၩ့ဝ့ၫ လၧပလီၩ့ လၧၫ့လၧၫ့ဎွ့ၩဎွ့ၩ, လၧဆၧထိးထဲၩ့တၩ့ထဲၩ့ပၧၩ, ယ့ၫၡူၬဎရံၬ အကၠီၩ့, 7 ဘဲၫၥိၭ ပဘၪ ဆၧအီၪက့ၪပၧၩ, လၧၦတီၩၦလီၩ့ လၧအခိးအတၩ အကၠီၩ့တၭ, ၦကဲၪထၪ့ ပန့ဘၪၥၫဆၧ, ဘဲၫၦယိလါ ဆၧမၧၫ့ အဆိၩအကၠၪ အၥိၭနီၪလီၫ. 8 ဆၧလထံၪယီၩ မွဲအလူတီၩတၭ, လၧဆၧနီၪလဖၪ အဂဲးအကၠီၪ့ ဘၪယၥၭ လၧနမိလီၩလၩ့လၬလၩ့ လထံၪဎးလဘီၩ့ဎး ဘဲၫၥိၭ ၦလၧအနဲၩထဲၩ့ ယွၩလဖၪနီၪ, မိထီးလၩ့အၥၭ ဘဲၫၥိၭ အမိၥိၫ့ဆၧ လၧဆၧမၩဂ့ၩ အဖၧၩ့နီၪလီၫ. ဆၧနီၪလဖၪမွဲ လၧအဂ့ၩအဘၪ, ဒဲဆၧအခိးအတၩ လၧၦၡၩ အဂးလီၫ. 9 အ့ၪမွဲ ဆၧအၪ့စၪ့ ပျီၩပျီၩ ဒဲဆၧဝံထံၭဎဲၩလၪ, ဒဲဆၧအဲၪ့လိၬဆိၭချဲၩ့, ဒဲဆၧဂဲးလိၬတ့ၭလိၬအၥၭ လၧဆၧမၪလူၬ အဂဲးအကၠီၪ့နီၪ, ဂၭဎ့ၭခွံၬ အဝ့ၫၥံၪဆံၭ. အဂဲးဘဲၫယီၩ ဆၧနီၪလဖၪမွဲ ဆၧလန့ကၩဘၪဆၧတၭ, မွဲဆၧပျီၩပျီၩလီၫ. 10 ၦလဂၩ လၧအမၩလၩ့ဖၭဆၧနီၪ အၪ့ၥီၪ့ အဝ့ၫနီၪ လဖၧၫ့, ဒဲနံၫဖၧၫ့လဖၧၫ့ အလးခဲၫ့နီၪ နၫ့ထၪ့ခွံၬ ဆံၭ. 11 ၦၥ့ၪယၫ လၧၦဘဲၫနီၪလဂၩ ဘၪ ဆၧမၩကဒံၩကဒၩဝ့ၫတၭ, အုၩ့လၩ့ဒၪ အဆၧမၪတၭ, မၩမၪဒၪ အဆၧ လီၫ. 12 စအၫတမံၭ မွဲဂ့ၩ, စတံခကၧၭ မွဲဂ့ၩ, ထီးယအၪ့မၧၫ့ အလ့ၩ လၧနအီၪတၭ, ကျ့ၭစၧၭဂဲၫနဝ့ၫ လၧယအီၪလၧနကီၭပလံၭ အဖၧၩ့ ချဲၫ့ချဲၫ့ဆံၭ. အဂဲးဘဲၫယီၩ ယအီၪက့ၪယၥၭ လၧယမိအီၪ ထီးနီၪ လၧဆၧဂီးခၫ ထၧၫ့ထီယၫလီၫ. 13 ၦၥ့ၪလံၬ ဆၧၥီၪ့ဆၧၥၫ့ စဇံနၭ, ဒဲစအပီလၧၭနီၪ ဘဲၫၥိၭ အမိန့ဘၪအၥၭ လၧဆၧလမံၩ့မံၩ့ အလးထီးအီၪ လဂ့ၩတၭ, ဂဲၫၥိၫ့ အဝ့ၫၥံၪ အ့ၪဂ့ၩ ဆံၭ. 14 ၦဘၪဆဲၫ့ လၧပၧၩယီၩ, ဘဲၫၥိၭ အထီးမွဲ ၦလၧအလၥၪဘၪ ဆၧအဂ့ၩနီၪ, မွဲအမၩလိၪ ၥိၫ့ဆၧ လၧအမၩဂ့ၩ အဖၧၩ့ လၧအမၩဆၧ အလးအီၪ အဂးဆံၭ. 15 ၦအီၪလၧယၥိၭ ကိၭဂၩဒ့ၭယီၩ ချဲၩ့ဒုၪ့နၧၩလီၫ. ၦလၧအအဲၪပၧၩ လၧဆၧနဲၩ အဖၧၩ့နီၪ, ချဲၩ့ဒုၪ့ အဝ့ၫၥံၪ ဆံၭ. မွဲဆၧအခိးအတၩနီၪ အီၪလၧနၥံၪ အၥိၭ ကိၭဂၩဒ့ၭဆံၭ. [အၩမံၩ့.]